Sacrosanctæ Dei æcclesiæ constructæ in honore sancti Petri Cluniensis. Igitur ego, in Dei nomine, Armannus levita dono Deo et Sancto Petro, ubi domnus Odilo abba esse videtur, alodia quæ de parentum meorum legibus mihi advenerunt, et que abhinc adquirere potero, in campis, in vineis, cultis et incultis, in pratis, in arboribus, in aquis aquarumve decursibus. Quia Scriptura dicit: «Date elemosinam, et ecce omnia munda sunt vobis;» et: «Sicut aqua extinguit ignem, ita elemosina extinguit peccatum,» propterea dono Deo et Sancto Petro supradictas res quæ sunt sitæ in comitatu Tricastinense, in vicaria Bergogiaiæ, et in alio comitatu, scilicet Vivariense, in vicaria Legernatense, in villa quæ dicitur Orsolatis, quanta mihi pars ibi obvenit vel obvenire debetur, totum ad integrum dono, in tali vero ratione, dum ego vivo, usum et fructum mihi reservo; post meum quoque discessum, ista conventio Deo et Sancto Petro permaneat, sine ulla tardatione, omnique anno, in vestitura, sextarios IIII. Sane si quis de propinquis meis vel heredibus istam cartam disrumpere voluerit, non valeat vindicare quod repetit, sed ira Dei superveniat eis, et cum Datan et Abiron et Juda traditore sit eorum pars in infernum; sint maledicti sicut Judei qui dixerunt Domino Deo: «Scientiam viarum tuarum nolumus.» Et postea carta ista firma et stabilis permaneat. Acta die sabbato, mense martio. S. Armanni levitæ, qui fieri et firmare rogavit, et manu propria signavit. S. Ugonis. S. Riberti levitæ. S. Ansemonni presbiteri. S. Orsoni. S. Logerii clerici. S. Laciniani. S. Stephani. S. Bernacheri. S. Leotoardi. Pontius presbiter scripsit.